Document ID: 32013R1388

ΚΑΝΟΝΙΣΜΌΣ (ΕΕ) αριθ. 1388/2013 ΤΟΥ ΣΥΜΒΟΥΛΊΟΥ
της 17ης Δεκεμβρίου 2013
σχετικά με το άνοιγμα και τον τρόπο διαχείρισης αυτόνομων ενωσιακών δασμολογικών ποσοστώσεων για ορισμένα γεωργικά και βιομηχανικά προϊόντα και για την κατάργηση του κανονισμού (ΕΕ) αριθ. 7/2010
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Η παραγωγή ορισμένων γεωργικών και βιομηχανικών προϊόντων στην Ένωση είναι ανεπαρκής για την κάλυψη των ειδικών αναγκών των ενωσιακών κλάδων παραγωγής που τα χρησιμοποιούν. Κατά συνέπεια, οι ενωσιακές προμήθειες των εν λόγω προϊόντων εξαρτώνται σε σημαντικό βαθμό από τις εισαγωγές από τρίτες χώρες. Είναι σκόπιμο να αντιμετωπίζονται χωρίς καθυστέρηση οι πλέον επείγουσες ενωσιακές ανάγκες προμήθειας των εν λόγω προϊόντων, με τους ευνοϊκότερους όρους. Συνεπώς, θα πρέπει να ανοίγονται ενωσιακές δασμολογικές ποσοστώσεις με προτιμησιακό δασμό εντός των ορίων των ενδεδειγμένων ποσοτήτων, λαμβανομένης υπόψη της ανάγκης να μη διαταράσσονται οι αγορές των εν λόγω προϊόντων ούτε να παρεμποδίζεται η έναρξη ή η ανάπτυξη της ενωσιακής παραγωγής.
(2)
Είναι αναγκαίο να εξασφαλισθεί η ισότιμη και αδιάλειπτη πρόσβαση όλων των εισαγωγέων της Ένωσης στις ποσοστώσεις όπως και η αδιάλειπτη εφαρμογή των συντελεστών που προβλέπονται για τις ποσοστώσεις σε όλες τις εισαγωγές των σχετικών προϊόντων σε όλα τα κράτη μέλη, μέχρι την εξάντληση των ποσοστώσεων.
(3)
Ο κανονισμός (ΕΟΚ) αριθ. 2454/93 (1) της Επιτροπής, προβλέπει ένα σύστημα διαχείρισης των δασμολογικών ποσοστώσεων το οποίο εξασφαλίζει την ίση και αδιάλειπτη πρόσβαση στις ποσοστώσεις και την αδιάλειπτη εφαρμογή των συντελεστών που προβλέπονται για τις εν λόγω ποσοστώσεις, σύμφωνα με τη χρονολογική σειρά των ημερομηνιών παραλαβής των διασαφήσεων για τη θέση σε ελεύθερη κυκλοφορία. Η Επιτροπή και τα κράτη μέλη θα πρέπει συνεπώς να διαχειρίζονται τις δασμολογικές ποσοστώσεις που ανοίγονται με τον παρόντα κανονισμό, σύμφωνα με το εν λόγω σύστημα.
(4)
Συνήθως, οι όγκοι των ποσοστώσεων εκφράζονται σε τόνους. Για ορισμένα προϊόντα για τα οποία ανοίγεται αυτόνομη δασμολογική ποσόστωση, ο όγκος της ποσόστωσης προσδιορίζεται βάσει άλλης μονάδας μέτρησης. Στις περιπτώσεις που για τα εν λόγω προϊόντα δεν ορίζεται συμπληρωματική μονάδα μέτρησης στη Συνδυασμένη Ονοματολογία που καθορίζεται στο παράρτημα Ι του κανονισμού (ΕΟΚ) αριθ. 2658/87 του Συμβουλίου (2), είναι δυνατό να υπάρξει αβεβαιότητα όσον αφορά τη χρησιμοποιούμενη μονάδα μέτρησης. Κατά συνέπεια, για λόγους σαφήνειας και για την αποτελεσματικότερη διαχείριση των ποσοστώσεων, είναι αναγκαίο, προκειμένου να προκύψει όφελος από τις εν λόγω αυτόνομες δασμολογικές ποσοστώσεις, να προβλεφθεί ότι η ακριβής ποσότητα των εισαγόμενων προϊόντων θα αναγράφεται στη διασάφηση για θέση σε ελεύθερη κυκλοφορία, με χρήση της μονάδας μέτρησης του οριζόμενου στο παράρτημα του παρόντος κανονισμού όγκου ποσόστωσης για τα εν λόγω προϊόντα.
(5)
Ο κανονισμός (ΕΕ) αριθ. 7/2010 (3) του Συμβουλίου έχει τροποποιηθεί πολλές φορές. Για λόγους διαφάνειας και προκειμένου να διευκολυνθούν οι οικονομικοί φορείς να παρακολουθούν τα εμπορεύματα που υπόκεινται σε αυτόνομες δασμολογικές ποσοστώσεις, κρίνεται σκόπιμο να αντικατασταθεί ο κανονισμός (ΕΕ) αριθ. 7/2010 στο σύνολό του.
(6)
Σύμφωνα με την αρχή της αναλογικότητας, είναι αναγκαίο και σκόπιμο για την επίτευξη του βασικού στόχου προώθησης του εμπορίου μεταξύ των κρατών μελών και τρίτων χωρών να θεσπιστούν κανόνες προκειμένου να εξισορροπηθούν τα εμπορικά συμφέροντα των οικονομικών φορέων στην Ένωση χωρίς να τροποποιηθεί το χρονοδιάγραμμα της Ένωσης στο πλαίσιο του Παγκόσμιου Οργανισμού Εμπορίου (ΠΟΕ). Ο παρών κανονισμός δεν υπερβαίνει τα αναγκαία όρια για την επίτευξη των επιδιωκόμενων στόχων σύμφωνα με το άρθρο 5 παράγραφος 4 της Συνθήκης για την Ευρωπαϊκή Ένωση.
(7)
Δεδομένου ότι η περίοδος ισχύος των δασμολογικών ποσοστώσεων αρχίζει την 1η Ιανουαρίου 2014, ο παρών κανονισμός θα πρέπει να εφαρμοστεί αμέσως μετά την δημοσίευσή του στην Επίσημη Εφημερίδα της Ευρωπαικής Ένωσης και να αρχίσει να ισχύει από την 1η Ιανουαρίου 2014,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τα απαριθμούμενα στο παράρτημα προϊόντα ανοίγονται αυτόνομες δασμολογικές ποσοστώσεις της Ένωσης στο πλαίσιο των οποίων αναστέλλονται οι αυτόνομοι δασμοί του Κοινού Δασμολογίου για τις περιόδους, τους δασμούς, και μέχρι τον όγκο των εκεί αναφερομένων ποσοστώσεων.
Άρθρο 2
Η Επιτροπή διαχειρίζεται τις δασμολογικές ποσοστώσεις που αναφέρονται στο άρθρο 1 του παρόντος κανονισμού σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
Άρθρο 3
Εφόσον, για προϊόν αναφερόμενο στον παρόντα κανονισμό, προσκομιστεί διασάφηση για θέση σε ελεύθερη κυκλοφορία, για την οποία ο όγκος της ποσόστωσης εκφράζεται σε άλλη μονάδα μέτρησης εκτός του βάρους σε τόνους ή χιλιόγραμμα και εκτός της αξίας, για προϊόντα για τα οποία δεν ορίζεται συμπληρωματική μονάδα στη Συνδυασμένη Ονοματολογία που θεσπίζεται στο παράρτημα Ι του κανονισμού (ΕΟΚ) αριθ. 2658/87 του Συμβουλίου, η ακριβής ποσότητα των εισαγόμενων προϊόντων αναγράφεται στη «θέση 41: συμπληρωματικές μονάδες» της εν λόγω διασάφησης, με χρήση της μονάδας μέτρησης του όγκου της ποσόστωσης για τα εν λόγω προϊόντα, όπως ορίζεται στο παράρτημα του παρόντος κανονισμού.
Άρθρο 4
Συνεπώς ο κανονισμός (ΕΕ) αριθ. 7/2010 καταργείται.
Άρθρο 5
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 2013.

Labels: 1
7
3
6
15